ካዛኪስታን በቀጣዩ የአውሮፓውያ አመት በአዲስ አበባ ኤምባሲ ትከፈታለች
 – ካዛኪስታን በቀጣዩ የአውሮፓውያ አመት በአዲስ አበባ ኤምባሲዋን ለመክፈት መዘጋጀቷን የአገሪቱ የውጭ ጉዳይ ሚኒስትር ኤርላን እድሪሶቭ አስታወቁ።ሚኒስትሩ ከኢትዮጵያው አቻቸው ዶክተር ቴድሮስ አድሃኖም ጋር አዲስ አበባ ውስጥ ከመከሩ በኋላ ለጋዜኞች እንደተናገሩት መንግስታቸው ከደቡብ አፍሪካ፤ ሞሮኮና ግብጽ ቀጥሎ አራተኛውን ኤምባሲ በአዲስ አበባ ለመክፈት አቅዷል።አገራቸው በሁሉም ዘርፍ ፈጣን እድገት እያስመዘገበች ካለችው ኢትዮጵያ ጋር በፖለቲካ፣በዲፕሎማሲ፣በኢኮኖሚና በኢንቨስትመንት መስኮች በቅርበት ተባብራ ለመስራት ጽኑ ፍላጎት እንዳላት አስረድተዋል። ኢትዮጵያ በነዳጅ ምርት ላይ ያልተመሰረተ ፈጣን የኢኮኖሚ እድገት ማስመዝገቧን የተናገሩት ሚስትሩ አገራቸው ይህን ልምድ መጋራት እንደምትፈልግ አብራርተዋል።ከዶክተር ቴድሮስ ጋር ባደረጉት ወይይትም የኢትዮ-ካዛኪስታንን ግንኙነት በማጠናከር በንግድ፤ በኢንቨስትመንት፤ በቱሪዝም፤በተለያዩ የአቅም ግንባታ ስራዎችና በማእድን ፍለጋ የትብብር ግንኙነት ለመመስረት ስምምነት ላይ መደረሱን አስረድተዋል።የኤርትራ መንግስት በአፍሪካ ቀንድ ዘላቂ ሰላምና መረጋጋት እንዳይኖር የሚፈጸመውን የማተራመስ ድርጊትም ሚኒስትሩ ነቅፈዋል። ኢትዮጵያ የአፍሪካ ቀንድ የተረጋጋና ሰላማዊ ለማድረግ እያደረገች ያለውን ሁለገብ ጥረትም አድንቀዋል። የውጭ ጉዳይ ሚኒስትር ዶክተር ቴድሮስ አድሃኖም በበኩላቸው በኢትዮጵያና በካዛኪስታን መካከል የተጀመረው የዲፕሎማሲና የፖለቲካ ግንኙነት እየተጠናከረ ቢሆንም በኢኮኖሚና በንግድ መደገፍ እንደሚገባው ገልጸዋል። ኢትዮጵያ ከምእራብ የኤዥያ አገራት ጋር በምጣኔ ሃብት ለመተሳሰር ከረዥም አመታት ጀምሮ ጥረት ስታደርግ መቆየቷንም ሚኒስትሩ አስታውሰዋል።ካዛኪስታን በአዲስ አበባ ኢምባሲዋን ለመክፈት በማቀዷ መደስታቸውን የጠቆሙት ዶክተር ቴድሮስ የኢትዮጵያ የቅርብ ድጋፍ እንደማይለያት ማረጋገጣቸውን ውይይቱን የተከታተሉት የውጭ ጉዳይ ሚኒስትር ቃል አቀባይ አምባሳደር ዲና ሙፍቲ ለጋዜጠኞች ተናግረዋል።